Frauke Petry

Frauke Petry (* 1. junija 1975 jako Frauke Marquardt w Drježdźanach) je bjezstronska němska politikarka a něhdyša předsydka strony Alternatiwa za Němsku (AfD). Wot lěta 2013 bě promowowana chemikarka jedna z třoch rěčnikow strony a předsydka sakskeho krajneho zwjazka. Po zaćehnjenju strony do Sakskeho krajneho sejma při wólbach w nazymje 2014 sta so z předsydku frakcije. Wot julija 2015 steješe nimo Jörga Meuthena na čole zwjazkoweje strony. Wona płaćeše jako zastupjerka nacionalno-konserwatiwneho křidła AfD.

Po wólbach do zwjazkoweho sejma w septembrje 2017 a swojim zaćehnjenju do němskeho parlamenta jako direktnje wolena zapósłanča wólbneho wokrjesa Sakska Šwica wustupi amtěrowaca předsydka Petry hromadźe z dalšimi zastupjerjemi ze strony.

Petry je ewangelsko-lutherska a ma štyri dźěći z mandźelstwa z fararjom Svenom Petryjom, je pak wot oktobra 2015 hromadźe z tehdyšim krajnym předsydu strony w Sewjerorynsko-Westfalskej, Marcusom Pretzellom, a wot decembra 2016 jeho mandźelska.

 Wotkaz 

Kategorija:Žona
Kategorija:Rodź. 1975
Kategorija:Němski politikar
Kategorija:Zapósłanc sakskeho krajneho sejma
Kategorija:Zapósłanc zwjazkoweho sejma
Kategorija:Čłon AfD
Kategorija:Wosoba (Drježdźany)
Kategorija:Politikar (21. lětstotk)